33. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 849 της 22/25 Νοεμ. 1978 (ΦΕΚ Α΄ 199) Περί αυξήσεως της αμοιβής των εξετάστρων των εξωτερικών ιατρείων των Νοσηλευτικών Ιδρυμάτων. Έχοντες υπ’ όψει: 1.Τας διατάξεις της παρ. 13 του άρθρ. 12 του Νόμ. 3796/57 «περί διαβαθμίσεως και εντάξεως προσωπικού κατέχοντος προσωρινάς θέσεις». 2.Την υπ’ αριθ. 899/29.9.78 γνωμοδότηση του Συμβουλίου της Επικρατείας προτάσει του Ημετέρου επί των Κοινωνικών Υπηρεσιών Υπουργού, αποφασίζομεν: Άρθρ.1.-Οι προσερχόμενοι προς εξέτασιν εις τα εξωτερικά ιατρεία των Νοσηλευτικών Ιδρυμάτων ασθενείς, εξαιρέσει των οικονομικώς αδυνάτων και των δικαιουμένων βάσει ειδικών διατάξεων ή Υπουργικών αποφάσεων δωρεάν ιατρικής περιθάλψεως καταβάλλουν δια μεν τα εξέταστρα ή τας αλλαγάς δρχ. 150, δια δε τας εργαστηριακάς εξετάσεις, μικράς χειρουργικάς επεμβάσεις, ειδικάς θεραπείας, και λοιπάς ιατρικάς πράξεις διενεργουμένας υπό τούτων, τα προβλεπόμενα ποσά υπό της Α΄ στήλης του εκάστοτε ισχύοντος διατάγματος «περί κανονισμού αμοιβής ιατρικών επισκέψεων και πράξεων και ιατροδικαστικών υπηρεσιών» εξαιρέσει των περιπτώσεων δια τας οποίας η αμοιβή ορίζεται δι’ ειδικών διατάξεων. Άρθρ.2.-Καταργούνται από της ενάρξεως της ισχύος του παρόντος αι διατάξεις του άρθρ. 2 του υπ’ αριθ. 350/76 Π.Δ/τος «περί συμπληρώσεως των διατάξεων του 515/75 Π.Δ/τος» «περί καθορισμού τιμολογίου νοσηλιών των Νοσηλευτικών Ιδρυμάτων και των ιδιωτικών κλινικών εν γένει ως και εξόδων αμοιβής ιατρών ωρισμένων ειδικοτήτων». 